重建峴山羊侯祠歌
作者：王洙
朝代：宋

paragraphs: 襄陽南出大路奔，小山曰峴名特尊。
山形卑墮不峻極，屹若巨首臨江濆。
大山半空不成霍，絕水闕左非其亹。
砠巔贔屭戴危石，箕踞曼衍羅芳蓀。
漢流長騖濱其足，東望瀰迆皆平原。
槎頭下瞰罟罶集，蔡洲近眺田園蕃。
何物茲山匪秀出，得使今古聞聽喧。
自昔羊公好登覽，山名直爲賢者存。
鹿門望楚鎮區境，鳳林冠蓋延山樊。
丹巖翠壁互幽勝，日月虧蔽煙嵐屯。
公胡遺彼而樂此，談者未始聊診論。
吾謂聖達意超豁，高覽便欲周乾坤。
孔登泰山小天下，阮升廣武歎豎昏。
會稽探穴禹書出，之罘望海雲濤翻。
此中風景亦虛遠，極目見盡江山源。
東吳未定勞機策，置酒嘯詠紓憂煩。
數顧潤甫恤躬後，誓將百歲游清魂。
對公盛德與山永，正唯湛輩如公言。
今茲去公僅千載，凜然英氣猶軒軒。
我來追古一長息，舊迹廢毀成悲吞。
民豪占山童其木，嘉植不得容本根。
利取薪蘇積稛絭，粥之陶瓬供燒燔。
羊公無廟忽不祀，但縱淫鬼歆牲蘩。
中庭有碑即墮淚，至今觀者懷仁恩。
於民何誅不足問，非民忘德由官惛。
下教邑里復祠宇，敘諸祭典躋之元。
思仁愛樹恭所茇，禁止樵伐修壖垣。
且欲王命得守固，謄言狀事馳九閽。
書聞天子蒙報可，金石款刻垂後昆。
使民永念古遺愛，勖爾風化常丕敦。